Такога ж кшталту гісторыя ў мяне і з публікацыямі. Калі мы скончылі работы ў старажытным Бярэсці і ў 1982 годзе быў адкрыты музей, куды паваліў народ (чвэрць мільёна чалавек штогод!), я зразумеў, што публіцы патрэбныя не навуковыя работы (мая па раскопках у Брэсце выйшла ў 1985-м), а больш папулярны матэрыял. Так ў 1989 годзе з’явілася кніга “Адкрыццё Бярэсця” накладам у 10 тысяч асобнікаў, якія імгненна размялі. Перавыдалі яе тыражом усяго ў тысячу асобнікаў у 2007-м, дый тое дзякуючы спонсарам. Гарадскія ж і абласныя брэсцкія ўлады не спяшаюцца садзейнічаць таму, каб кніга цяпер была даступнай і жыхарам абласнога цэнтра (35 гадоў з часу адкрыцця музея — лічыце, два пакаленні змяніліся), і турыстам — наведвальнікам "Бярэсця" . У мяне пытаюцца пра выданні, а я толькі разводжу рукамі. Адказаў на мае звароты ў мясцовыя органы ўлады ў мяне хапае, а справа ніяк не зрушыцца.